CELEX: 32015R0806
Language: et
Date: 2015-05-22 00:00:00
Title: Komisjoni rakendusmäärus (EL) 2015/806, 22. mai 2015, millega kehtestatakse ELi kvalifitseeritud usaldusteenuse usaldusmärgi vormingu kirjeldus (EMPs kohaldatav tekst)

23.5.2015   
            
            
               ET
            
            
               Euroopa Liidu Teataja
            
            
               L 128/13
            
         KOMISJONI RAKENDUSMÄÄRUS (EL) 2015/806,
   22. mai 2015,
   millega kehtestatakse ELi kvalifitseeritud usaldusteenuse usaldusmärgi vormingu kirjeldus
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. juuli 2014. aasta määrust (EL) nr 910/2014 (e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ), (1) eriti selle artikli 23 lõiget 3,
   ning arvestades järgmist:
   
               (1)
            
            
               Määruses (EL) nr 910/2014 on sätestatud, et kvalifitseeritud usaldusteenuse osutajad võivad kasutada kvalifitseeritud usaldusteenuse usaldusmärki, et suurendada kasutajate usaldust ja kasutamismugavust. Usaldusmärk eristab kvalifitseeritud usaldusteenuseid selgelt muudest usaldusteenustest, suurendades seega turu läbipaistvust. Seeläbi edendatakse usaldust internetipõhiste teenuste vastu ja nende kasutamise mugavust, mis on üliolulised selleks, et kasutajad saaksid e-teenustest täielikku kasu ja neid teadlikult kasutada.
            
         
               (2)
            
            
               Komisjon korraldas liikmesriikide kunsti- ja disainiüliõpilastele suunatud konkursi, et saada ettepanekuid uue logo kohta. Ekspertidest koosnev žürii valis välja kolm parimat ettepanekut, tuginedes konkursi „e-Mark U Trust” tehnilistes ja disaininõuetes täpsustatud kriteeriumidele. 14. oktoobrist kuni 14. novembrini 2014 toimus veebipõhine konsultatsioon. Sellel ajavahemikul veebisaiti külastanute enamuse poolt välja valitud ja žürii lõpliku otsusega heaks kiidetud logo tuleks nüüd kinnitada ELi kvalifitseeritud usaldusteenuse uueks usaldusmärgiks.
            
         
               (3)
            
            
               Et logo saaks kasutada niipea, kui see on liidu õigusaktide kohaselt kohaldatav, ning siseturu tõhusa toimimise ja õiglase konkurentsi tagamiseks ja tarbijate huvide kaitsmiseks registreeriti ELi kvalifitseeritud usaldusteenuse uus usaldusmärk kollektiivkaubamärgina Ühendkuningriigi intellektuaalomandi büroos ning see on järelikult kehtiv, kasutatav ja kaitstud. Logo registreeritakse ka liidu ja rahvusvahelistes registrites.
            
         
               (4)
            
            
               Käesoleva määrusega ettenähtud meetmed on kooskõlas määruse (EL) nr 910/2014 artikli 48 alusel loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   ELi kvalifitseeritud usaldusteenuse usaldusmärk peab olema I ja II lisas esitatud vormingus, ilma et see piiraks artikli 2 sätete kohaldamist.
   Artikkel 2
   1.   ELi kvalifitseeritud usaldusteenuse usaldusmärgi etalonvärvid on Pantone nr 654 ja nr 116; või neljavärvitrüki kasutamisel sinine (100 % tsüaan + 78 % magentapunane + 25 % kollane + 9 % must) ja kollane (19 % magentapunane + 95 % kollane). RGB värvide kasutamisel on etalonvärvid sinine (43 punane + 67 roheline + 117 sinine) ja kollane (243 punane + 202 roheline + 18 sinine).
   2.   ELi kvalifitseeritud usaldusteenuse usaldusmärki võib mustvalgena, nagu on näidatud II lisas, kasutada üksnes siis, kui värvide kasutamine ei ole otstarbekas.
   3.   Kui ELi kvalifitseeritud usaldusteenuse usaldusmärki kasutatakse tumedal taustal, võib seda kasutada negatiivis, kasutades sama taustavärvi, nagu on näidatud I ja II lisas.
   4.   Kui värvilist ELi kvalifitseeritud usaldusteenuse usaldusmärki kasutatakse värvilisel taustal, mistõttu seda on raske eristada, võib ELi kvalifitseeritud usaldusteenuse usaldusmärgi ümbritseda joonega, et suurendada selle kontrasti taustavärvidega.
   Artikkel 3
   ELi kvalifitseeritud usaldusteenuse usaldusmärgi miinimumsuurus peab tagama visuaalsete tunnuste ja põhikuju säilimise, kuid selle suurus ei tohi olla väiksem kui 64 × 85 pikslit, eraldusvõimega 150 dpi.
   Artikkel 4
   ELi kvalifitseeritud usaldusteenuse usaldusmärki kasutatakse viisil, mis võimaldab selgelt osutada usaldusmärgiga seotud kvalifitseeritud teenustele. Usaldusmärki võib kombineerida graafiliste või tekstielementidega, mis osutavad selgelt kvalifitseeritud usaldusteenustele, mille puhul seda kasutatakse, tingimusel et need ei muuda ELi kvalifitseeritud usaldusteenuse usaldusmärgi olemust ega seost määruse (EL) nr 910/2014 artikli 23 lõikes 2 osutatud kohaldatavate usaldusnimekirjadega.
   Artikkel 5
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. mai 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 257, 28.8.2014, lk 73.
   
      I LISA
      
         ELi kvalifitseeritud usaldusteenuse usaldusmärk värvilisena
      
      
   
      LISA II
      
         ELi kvalifitseeritud usaldusteenuse usaldusmärk mustvalgena